Kinnear sjokkerer Newcastle-fansen i intervju
Det har nemlig ikke manglet på reaksjoner etter at 66-åringen ble hentet inn som ny sportsdirektør. Ord som «klovn» og «idiot» florerte på sosiale medier da nyheten ble kjent. I et intervju med Talksport slår Kinnear, som var Newcastle-manager i et halvt år i 2008-2009-ssongen, kraftig tilbake. - Jeg vet ikke hva de vil, om de ønsker å sette seg ned og krangle med meg. Noen snakker med rumpa og da kommer det en masse drit. Jeg aksepterer det ikke. Så enkelt er det. Jeg har sikkert mer intelligens enn dem. Det er helt sikkert, sier han.Videre kaller Kinnear klubbens franske midtbanespiller Yohan Cabaye for Yohan Kebab, mens Hatem Ben Arfa blir nevnt som Ben Afri. Samtidig roser han spissen Papiss Demba Cissé, men det drukner litt i at han uttaler senegaleseren «Sissy», som betyr pyse på engelsk. På spørsmål om tilhengernes misnøye, skyter Kinnear igjen fra hofta: - Se hva jeg har gjort. De spør hva jeg har utrettet. Hvor har de vært, på en annen planet? Jeg har spilt fem cupfinaler og vunnet alle. Jeg spilte over 400 kamper for Tottenham, sier han. TV 2-kommentator Kasper Wikestad er ikke overrasket over at Kinnear-ansettelsen skaper reaksjoner. - Kinnear har ikke rykte på seg for å være en spesielt god fagmann. Han er kjent for mye skrik, mye skrål og diverse skremmemetoder. Han tar veldig mye plass, og det gjør Pardew også. I tillegg har Newcastle en spillerstall med veldig mange «klikker». Det er mange elementer her som kan føre til konflikt, sier han til VG.Kommentatoren mener det høres ut som Kinnear har et behov for å snakke seg selv opp. - Jeg tenker det at hvis en er nødt til det, så gir det et hint om at ikke alt er som det skal, sier han. - Newcastle har de siste årene fått mye ros for å ha et veldig godt speidernettverk. Graham Carr, som er sjefsspeider der, har funnet brukbare spillere til en billig penge og hadde jeg vært Mike Ashley (Newcastle-eier) ville jeg ikke rokka ved det. - En får nesten håpe at det sitter andre kompetente mennesker rundt Kinnear, som lurer ham til å tro at han tar alle avgjørelsene, sier Wikestad.
Nyansatt Newcastle-direktør Joe Kinnear (66) fyrer løs mot klubbens supportere i et oppsiktsvekkende radiointervju.